REGOLAMENT (KE) Nru 451/2008 TAL-PARLAMENT EWROPEW U TAL-KUNSILL
tat-23 ta' April 2008
li jistabbilixxi klassifikazzjoni statistiska ġdida tal-prodotti skond l-attività (KPA) u jħassar ir-Regolament tal-Kunsill (KEE) Nru 3696/93
(Test b’rilevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u, b’mod partikolari, l-Artikolu 285(1) tagħha,
Wara li kkunsidraw l-proposta tal-Kummissjoni,
Waqt li jaġixxu skond il-proċeduri stipulati fl-Artikolu 251 tat-Trattat (1),
Billi:
(1)
Ir-Regolament (KEE) Nru 3696/93 (2) stabbilixxa l-klassifikazzjoni tal-prodotti skond l-attività (KPA) fil-Komunità Ekonomika Ewropea.
(2)
Għandha tiġi stabbilita KPA (classification of products by activity) aġġornata sabiex tirrifletti l-iżvilupp teknoloġiku u t-tibdil strutturali fl-ekonomija.
(3)
L-istrutturazzjoni ta’ klassifikazzjoni tal-prodotti skond l-attività ta’ produzzjoni involuta tevita l-proliferazzjoni ta’ skemi ta’ kodiċi mhux relatati u tiffaċilita l-identifikazzjoni tas-swieq rilevanti mill-produtturi.
(4)
Hemm ħtieġa li jinħoloq qafas ta’ referenza li permezz tiegħu tkun komparabbli d-data statistika dwar il-produzzjoni, il-konsum, il-kummerċ estern u t-trasport.
(5)
KPA aġġornata hija ċentrali għall-isforzi kontinwi tal-Kummissjoni għar-rinnovament ta’ l-istatistika Komunitarja; hija mistennija li tipprovdi, permezz ta’ data aktar komparabbli u rilevanti, ġestjoni ekonomika aħjar fil-livelli nazzjonali u Komunitarju.
(6)
Sabiex jiffunzjona, is-suq intern jeħtieġ standards statistiċi applikabbli għall-ġbir, trażmissjoni u pubblikazzjoni ta’ statistika nazzjonali u Komunitarja sabiex l-intrapriżi, l-istituzzjonijiet finanzjarji, il-gvernijiet u l-operaturi l-oħrajn kollha fis-suq intern jkunu jistgħu jingħataw data statistika affidabbli u komparabbli. Għal dan il-għan, huwa vitali li d-diversi kategoriji tal-KPA jiġu interpretati b’mod uniformi fl-Istati Membri kollha.
(7)
Hemm il-ħtieġa ta’ statistika affidabbli u komparabbli sabiex tippermettu lill-intrapriżi jivvalutaw il-kompetittività tagħhom; din hija utli għall-istituzzjonijiet tal-Komunità sabiex jevitaw id-distorsjoni tal-kompetizzjoni.
(8)
L-istabbiliment ta’ klassifikazzjoni statistika komuni tal-prodotti skond l-attività ekonomika, per se, ma tobbligax lill-Istati Membri l-oħrajn li jiġbru, jippubblikaw jew jipprovdu data. L-għoti ta’ informazzjoni integrata b’affidabbiltà, ħeffa, flessibbiltà u l-grad ta’ dettal meħtieġ għal ġestjoni tas-suq intern huwa possibbli biss jekk l-Istati Membri jużaw klassifikazzjonijiet tal-prodotti marbuta mal-klassifikazzjoni tal-Komunità.
(9)
Għandu jsir provvediment sabiex l-Istati Membri jkunu jistgħu jintegraw kategoriji addizzjonali ibbażati fuq il-KPA sabiex ikunu jistgħu jissodisfaw il-ħtiġijiet nazzjonali tagħhom.
(10)
Il-komparabbiltà internazzjonali bejn statistika ekonomika u oħra teħtieġ li l-Istati Membri u l-istituzzjonijiet tal-Komunità jużaw klassifikazzjonijiet tal-prodotti li jkunu marbutin direttament mal-Klassifikazzjoni tal-Prodotti Ċentrali (CPC, Central Product Classification) Ver. 2 kif adottata mill-Kummissjoni ta’ l-Istatistika tan-Nazzjonijiet Uniti.
(11)
L-użu tal-KPA jirrikjedi li l-Kummissjoni tkun mgħejjuna mill-Kumitat għall-Programmi Statistiċi stabbilit b’deċiżjoni tal-Kunsill 89/382/KEE, Euratom (3) b’mod partikolari fir-rigward ta’ l-investigazzjoni tal-problemi li jirriżultaw mill-implimentazzjoni tal-KPA kif ukoll l-inkorporazzjoni ta’ l-emendi tal-KPA.
(12)
L-istabbiliment ta’ klassifikazzjoni statistika tal-prodotti ġdida timplika l-ħtieġa ta’ emendament speċifiku tar-referenzi għall-KPA. Għalhekk ir-Regolament (KEE) Nru 3696/93 għandu jiġi mħassar.
(13)
Il-miżuri meħtieġa għall-implimentazzjoni ta’ dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni konferiti lill-Kummissjoni (4). Huwa meħtieġ, b’mod partikolari, li l-Kummissjoni jkollha s-setgħa li temenda l-KPA sabiex tieħu kont ta’ l-iżviluppi teknoloġiċi jew ekonomiċi u tagħmilha konformi ma’ klassifikazzjonijiet ekonomiċi u soċjali oħrajn. Ladarba dawk il-miżuri għandhom skop ġenerali u huma maħsuba sabiex jemendaw elementi mhux essenzjali ta’ dan ir-Regolament, inter alia billi jissupplimentawh b’elementi ġodda mhux essenzjali, għandhom jiġu adottati skond il-proċedura regolatorja bi skrutinju kif prevista fl-Artikolu 5a tad-Deċiżjoni 1999/468/KE.
(14)
Ladarba l-għan ta’ dan ir-Regolament, jiġifieri l-istabbiliment ta’ KPA ġdida ma jistgħax jintlaħaq suffiċjentement mill-Istati Membri u, għalhekk jista’ jintlaħaq aħjar fil-livell Komunitarju, il-Komunità tista’ tadotta miżuri skond il-prinċipju tas-sussidjarjetà kif previst fl-Artikolu 5 tat-Trattat. Skond il-prinċipju tal-proporzjonalità, kif stabbilit f’dak l-Artikolu, dan ir-Regolament ma jmurx lil hinn minn dak li huwa meħtieġ sabiex jintlaħaq dak l-għan.
(15)
Il-Kumitat għall-Programmi Statistiċi ġie kkonsultat,
ADOTTAW DAN IR-REGOLAMENT:
Artikolu 1
Suġġett u kamp ta’ applikazzjoni
1. Dan ir-Regolament jistabbilixxi KPA ġdida tal-prodotti skond l-attività fi ħdan il-Komunità, sabiex tkun żgurata r-rilevanza fir-rigward tar-realtà ekonomika u tal-komparabbiltà bejn il-klassifikazzjonijiet nazzjonali, Komunitarji u internazzjonali u, b’hekk, bejn statistika nazzjonali, statistika Komunitarja u statistika internazzjonali.
2. It-terminu “prodott” għandu jfisser il-produzzjoni (outputs) minn attivitajiet ekonomiċi, kemm oġġetti kif ukoll servizzi.
3. Dan ir-Regolament għandu japplika għall-użu tal-klassifikazzjoni għall-finijiet ta’ l-istatistika biss.
Artikolu 2
Il-livelli u l-istruttura tal-KPA
1. Il-KPA għandha tinkludi:
(a)
l-ewwel livell li jinkludi intestaturi identifikati permezz ta’ kodiċi alfabetiku (sezzjonijiet);
(b)
it-tieni livell li jinkludi intestaturi identifikati permezz ta’ kodiċi numerika b’żewġ figuri (diviżjonijiet);
(ċ)
it-tielet livell li jinkludi intestaturi identifikati permezz ta’ kodiċi numerika bi tliet figuri (gruppi);
(d)
ir-raba’ livell li jinkludi intestaturi identifikati permezz ta’ kodiċi numerika b’erba’ figuri (klassijiet);
(e)
il-ħames livell li jinkludi intestaturi identifikati permezz ta’ kodiċi numerika b’ħames figuri (kategoriji);
(f)
is-sitt livell li jinkludi intestaturi identifikati permezz ta’ kodiċi numerika b’sitt figuri (subkategoriji).
2. Il-KPA tinsab fl-Anness.
Artikolu 3
L-użu tal-KPA
Il-Kummissjoni għandha tuża l-KPA għall-istatistika kollha kklassifikata skond il-prodotti u skond l-attività.
Artikolu 4
Klassifikazzjoni nazzjonali tal-prodotti skond l-attività ekonomika
1. L-Istati Membri jistgħu jużaw il-KPA għal adattament aggregat jew dettaljat, nazzjonali, speċifiku jew funzjonali bbażat fuq is-subkategoriji tal-KPA.
2. Dawk il-klassifikazzjonijiet għandhom ikunu relatati mal-KPA skond ir-regoli li ġejjin:
(a)
il-klassifikazzjonijiet li huma aktar aggregati mil-KPA għandhom jinkludu aggregazzjonijiet preċiżi ta’ subkategoriji tal-KPA;
(b)
il-klassifikazzjonijiet li huma aktar dettaljati mil-KPA għandhom jinkludu intestaturi inklużi kollha kemm huma f’subkategoriji tal-KPA;
Il-klassifikazzjonijiet li jiġu derivati skond dan il-paragrafu jistgħu ikollhom kodiċi differenti.
3. L-Istati Membri jistgħu jużaw klassifikazzjoni nazzjonali tal-prodotti skond l-attivitajiet ekonomiċi miksuba mil-KPA. F’tali każ, għandhom jibagħtu abbozzi li jiddefinixxu l-klassifikazzjonijiet nazzjonali tagħhom lill-Kummissjoni. Fi żmien tliet xhur mir-riċezzjoni ta’ abbozz, il-Kummissjoni għandha tivverifika l-konformità tal-klassifikazzjoni nazzjonali prevista mal-paragrafu 2 u għandha tibgħatha lill-Istati Membri l-oħrajn għall-informazzjoni tagħhom. Il-klassifikazzjonijiet nazzjonali ta’ l-Istati Membri l-oħrajn għandhom jinkludu elenku tal-korrispondenzi bejn il-klassifikazzjonijiet nazzjonali u l-KPA.
Artikolu 5
Attivitajiet tal-Kummissjoni
1. Il-Kummissjoni għandha tiżgura, b’koperazzjoni ma’ l-Istati Membri, id-disseminazzjoni, il-manutenzjoni u l-promozzjoni tal-KPA billi, b’mod partikolari:
(a)
tabbozza, taġġorna u tippubblika noti ta’ spjegazzjoni tal-KPA;
(b)
tħejji u tippubblika linji gwida għall-applikazzjoni tal-KPA;
(ċ)
tippubblika elenki tal-korrispondenzi bejn: il-verżjoni l-ġdida tal-KPA u l-verżjoni l-qadima tal-KPA; il-verżjoni l-qadima tal-KPA u l-verżjoni l-ġdida tal-KPA; il-KPA u n-Nomenklatura Magħquda (CN) li tidher fl-Anness 1 tar-Regolament tal-Kunsill (KEE) Nru 2658/87, tat-23 ta’ Lulju, 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (5); u
(d)
taħdem sabiex ittejjeb il-konsistenza ma’ klassifikazzjonijiet oħrajn.
Artikolu 6
Miżuri ta’ implimentazzjoni
1. Il-miżuri li ġejjin, imfassla għall-implimentazzjoni u l-aġġornament ta’ dan ir-Regolament, għandhom jiġu adottati skond il-proċeduri regolatorji msemmija fl-Artikolu 7(2):
(a)
deċiżjonijiet meħtieġa fil-każ li jinqalgħu problemi mill-implimentazzjoni tal-KPA, inkluż it-tqassim ta’ prodotti lil klassijiet speċifiċi u
(b)
miżuri tekniċi li jiżguraw tranżizzjoni kkoordinata bis-sħiħ mill-verżjoni ta’ qabel tal-KPA.
2. Il-miżuri li ġejjin magħmula sabiex jemendaw elementi mhux essenzjali ta’ dan ir-Regolament, inter alia billi jissupplimentawh, għandhom jiġu adottati skond il-proċedura regolatorja bi skrutinju msemmija fl-Artikolu 7(3):
(a)
emendi tal-KPA maħsuba sabiex jirriflettu l-iżviluppi teknoloġiċi jew ekonomiċi,
(b)
emendi tal-KPA maħsuba sabiex jiżguraw l-allinjament ma’ klassifikazzjonijiet ekonomiċi u soċjali oħrajn;
3. Għandha tingħata konsiderazzjoni lill-prinċipju li l-benefiċċji ta’ l-aġġornar tal-KPA iridu jkunu akbar mill-ispejjeż tiegħu u lill-prinċipju li l-ispejjeż addizzjonali u l-piż jibqgħu f’limitu raġonevoli.
Artikolu 7
Kumitat
1. Il-Kummissjoni għandha tkun assistita mill-Kumitat għall-Programmi Statistiċi.
2. Fejn issir referenza għal dan il-paragrafu, għandha japplikaw l-Artikoli 5 u 7 tad-Deċiżjoni 1999/468/KE, skond id-dispożizzjonijiet ta’ l-Artikolu 8 tagħha.
Il-perjodu stabbilit fl-Artikolu 5 (6) tad-Deċiżjoni 1999/468/KE għandu jkun iffissat għal tliet xhur.
3. Fejn issir referenza għal dan il-paragrafu, għandhom japplikaw l-Artikolu 5a(1) sa (4) u fl-Artikolu 7 tad-Deċiżjoni 1999/468/KE, skond id-dispożizzjonijiet ta’ l-Artikolu 8 tagħha.
Artikolu 8
Tħassir tar-Regolament tal-Kunsill (KEE) Nru 3696/93
Ir-Regolament (KEE) Nru 3696/93 huwa mħassar b’effett mill-1 ta’ Jannar 2008.
Artikolu 9
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak li fih jiġi ppubblikat fil-Ġurnal Uffiċjali tal-Komunità Ewropea.
Għandu japplika mill-1 ta’ Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, 23 ta' April 2008.